Matej, Ondrej, poslanec NR SR (2010-12-01):
Ďakujem pekne za slovo, pán predseda. Vážený pán predseda, pán minister, aj kolegyne, kolegovia. Dovoľte mi, aby som predložil dva pozmeňovacie návrhy poslancov pána Kollára, Ivana Švejnu, Ondreja Mateja a pána Marcinčina, pána poslanca Marcinčina. Takže „pozmeňovák“, pozmeňovací návrh týchto poslancov č. 5, ktorý ste obdržali. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov navrhujeme vo vládnom návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov, číslo parlamentnej tlače 96, vykonať nasledovné zmeny a doplnky: K čl. II V bode 4 § 14a ods. 3 sa tretia veta, ktorá znie: „Na účely prílohy č. 1 sa bioetanolovou zložkou rozumie zmes bioetyltercbutyléteru a bioetanolu s minimálnym obsahom bioetyltercbutyléteru podľa prílohy č. 1.“ nahrádza novou vetou, ktorá znie: „Na účely prílohy č. 1 sa bioetanolovou zložkou rozumie bioetyltercbutyléter alebo zmes bioetyltercbutyléteru a bioetanolu, pričom zmes musí obsahovať minimálny podiel tejto zložky podľa prílohy č. 1.“ Odôvodnenie: Zavedením bioetanolovej zložky ako referenčnej hodnoty posúdenia percentuálneho obsahu biopalív (bioetanolový ekvivalent) je umožnené pridávať do pohonných látok rôzne druhy biopalív v objeme, ktorý a) musí zodpovedať iným právnym predpisom, napr. vyhláške Ministerstva životného prostredia Slovenskej republiky č. 362/2010 Z. z., ktorou sa ustanovujú požiadavky na kvalitu palív a vedenie prevádzkovej evidencie o palivách, b) umožňuje optimálne využitie zdrojov biopalív, možností a technológií, c) umožňuje Slovensku začleniť sa na trh motorových palív Európskej únie bez obmedzenia. Predkladaný návrh plne zohľadňuje aj sektorové ciele a trajektórie v oblasti energie z obnoviteľných zdrojov. Milé kolegyne, kolegovia, dovoľte mi, aby som vám predniesol pozmeňujúci návrh č. 6 v súlade s ustanovením zákona Národnej rady Slovenskej republiky č. 350, tlač 96. K čl. I 1.V bode 49 § 46g odsek 3 znie: „(3) Odberný poukaz na odber označeného plynového oleja vydaný podľa § 11 predpisu účinného do 31. decembra 2010 platí do 15. januára 2011.“ Odôvodnenie: Vzhľadom k tomu, že ustanovenie § 10 ods. 1 písm. c) zostáva v platnosti, je potrebné predmetné ustanovenie upraviť. 2. Za doterajší bod 44 sa vkladajú nové body 45 a 46, ktoré znejú: 45. § 39 sa dopĺňa ods. 4, ktorý znie: „(4) Právnická osoba alebo fyzická osoba podľa § 31 ods. 1 je povinná viesť evidenciu minerálneho oleja po a) prijatého, po b) vydaného, po c) stavu zásob minerálneho oleja.“ Doterajší odsek 4 sa označuje ako odsek 5. 46. V § 39 ods. 5 sa slová „až 3“ nahrádzajú slovami „až 4“ Doterajšie body sa primerane prečíslujú. Odôvodnenie: Ustanovenia navrhujem doplniť z dôvodu, aby osoba, ktorá preveruje na území Slovenska minerálny olej z iného členského štátu, prepravuje, pardon, aby osoba, ktorá prepravuje na území Slovenska minerálny olej z iného členského štátu Európskej únie mimo pozastavenia dane na podnikateľské účely, bola povinná za účelom kontroly splnenia povinností uvádzať na trh minerálny olej s obsahom biopaliva podľa zákona o obnoviteľných zdrojoch energie, viesť evidenciu prijímaného minerálneho oleja. K čl. II V bode 2 sa uvádzacia veta: „§ 2 sa dopĺňa odsekom 4, ktorý znie:“ nahrádza novou uvádzacou vetou, ktorá znie: „§ 2 sa dopĺňa ods. 4 a 5, ktoré znejú:“ a v § 2 sa dopĺňa odsek 5, ktorý znie: „(5) Na účely tohto zákona sa energetickým obsahom pohonných látok rozumie dolná výhrevnosť udávaná v MJ/kg alebo v MJ/I.“ Odôvodnenie: V súlade s prílohou č. III smernice Európskeho parlamentu a Rady č. 2009/28/ES o podpore využívania obnoviteľných zdrojov energie a o zmene a doplnení a následnom zrušení smerníc 2001/77/Európskej emisie a 2003/30/ES sa upravuje definícia energetického obsahu pohonných látok. 2. V bode 4 § 14a ods. 4 znie: „(4) Právnická osoba alebo fyzická osoba podľa ods. 2 je povinná najneskôr do 25. dňa po skončení kalendárneho štvrťroka podať colnému úradu hlásenie o plnení povinnosti uvádzať na trh pohonné látky s obsahom biopalív (ďalej len „hlásenie“), a to na tlačive, ktorého vzor zverejní Colné riaditeľstvo Slovenskej republiky na svojom webovom sídle.“ Odôvodnenie: Za účelom vyššej miery flexibility navrhujem ustanoviť, aby vzor tlačiva hlásenia o plnení povinnosti uvádzať na trh pohonné látky s obsahom biopalív určilo a zverejnilo na svojej internetovej stránke Colné riaditeľstvo Slovenskej republiky. 3. V bode 7 § 16 odsek 5 sa slová „§ 16 ods. 1 písm. o) až u)“ nahrádzajú slovami „§ 16 ods. 1 písm. o), r) až u)“. Odôvodnenie: Uvedené sa navrhuje z dôvodu, aby správny delikt týkajúci sa nepodania hlásenia o plnení povinnosti uvádzať na trh biopalivá bol posudzovaný a sankcionovaný samostatne, resp. aby za ostatné správne delikty, ktoré kolidujú aj s nepodaním hlásenia musela byť uložená vyššia pokuta ako len za nepodanie hlásenia. 4. V bode 10 v prílohe č. 1 tabuľke č. 1 sa slová „2710 19 41, 2710 19 45 a 2710 11 49“ nahrádzajú slovami „2710 19 41, 2710 19 45 a 2710 19 49“. Odôvodnenie: Ide o legislatívno-technickú úpravu. 5. V bode 10 v prílohe č. 1 v tabuľke č. 2 sa slová „2710 19 41, 2710 19 45 a 2710 19 49“ sa nahrádzajú slovami „2710 11 41, 2710 11 45 a 2710 11 49". Odôvodnenie: Takisto ide o legislatívno-technickú úpravu. O všetkých bodoch pozmeňujúcich a doplňujúcich návrhoch navrhujem hlasovať spoločne. Ďakujem pekne.